b'\n_START_ARTICLE_\nVort Land (finansieringsgruppe)\n_START_PARAGRAPH_\nVort Land var en hemmelig antimarxistisk finansieringsgruppe som ble stiftet i 1923. Gruppen besto av Johan Throne Holst, Karl Rasch, Reidar Gording, Gustav Henriksen, Christian Hansson, Johan H. Andresen, Harald Bjerke, Willhelm Willumsen, Hartvig Johansen, Arthur H. Mathiesen og var ledet av Ole Johannes Storm. Severin Segelcke var gruppens generalsekret\xc3\xa6r. Vort Land fors\xc3\xb8kte \xc3\xa5 p\xc3\xa5virke de borgerlige partiene til \xc3\xa5 gjennomf\xc3\xb8re \xc3\xb8konomiske innstramminger og dreie partiene i en klarere antikommunistisk retning.\n_START_SECTION_\nSamarbeid med H\xc3\xb8yre\n_START_PARAGRAPH_\nKort tid etter opprettelsen i 1923 kom Vort Land i kontakt med H\xc3\xb8yre. Gruppen hadde p\xc3\xa5 mange omr\xc3\xa5der sammenfallende politiske m\xc3\xa5lsetninger med H\xc3\xb8yre. I l\xc3\xb8pet av valgkampen i 1924 ble Vort Land partiets viktigste inntektskilde. Samme \xc3\xa5r la H\xc3\xb8yre ned sin finanskomit\xc3\xa9 og frem til 1926 var Vort Land partiets hovedinntektskilde. Gruppen fors\xc3\xb8kte flere ganger \xc3\xa5 presse partiet til \xc3\xa5 gjennomf\xc3\xb8re st\xc3\xb8rre budsjettkutt. I 1926 br\xc3\xb8t gruppen med H\xc3\xb8yre over en uenighet om Lykkeregjeringens budsjettpost om Fl\xc3\xa5msbanen.\n_START_SECTION_\nSamarbeid med Frisinnede Venstre\n_START_PARAGRAPH_\nVort Land knyttet ogs\xc3\xa5 kontakt med Frisinnede Venstre i 1924. Etter et langvarig og tett samarbeid med H\xc3\xb8yre hadde Frisinnede Venstre fra 1922 g\xc3\xa5tt inn for en mer uavhengig linje. Den \xc3\xb8konomiske st\xc3\xb8tten fra Vort Land skulle i stor grad brukes til dette prosjektet. Kort tid etter at kontakten med finansieringsgruppen var knyttet ansatte Frisinnede Venstre ansettelse av fast l\xc3\xb8nnet generalsekret\xc3\xa6r og flyttet partilokalene til Karl Johansgate. Samarbeidet med finansieringsgruppen ble brutt i 1926. Bruddet med finansieringsgruppen kan ha f\xc3\xb8rt til at den politiske aktiviteten i Frisinnede Venstre gikk betydelig ned.\n_START_SECTION_\nSamarbeid med Bondepartiet\n_START_PARAGRAPH_\nI 1925 innledet Vort Land et samarbeid med Bondepartiet og moderorganisasjonen Norges Bondelag. Pengest\xc3\xb8tten fra Vort Land gikk hovedsakelig til partiaviser. Finansieringsgruppen kan ogs\xc3\xa5 ha bidratt til at Bondepartiet st\xc3\xb8ttet den r\xc3\xa5dende paripolitikken i perioden og Bondepartiets tydelige antikommunistisk profil p\xc3\xa5 1920-tallet. Vort Lands stadige krav om \xc3\xb8konomisk innstrammingspolitikk skulle likevel vise seg \xc3\xa5 bli for stort og i 1928 br\xc3\xb8t gruppen kontakten med Bondepartiet.\n_START_SECTION_\nVort Lands oppl\xc3\xb8sning\n_START_PARAGRAPH_\nDet er uklart n\xc3\xa5r gruppen ble oppl\xc3\xb8st. Den begynte sannsynligvis \xc3\xa5 forvitre i 1926 etter bruddet med H\xc3\xb8yre. Da Johan H. Andresen gikk inn i H\xc3\xb8yres rekonstruerte finanskomit\xc3\xa9 i 1927 markerte det en ytterligere forvitring. Ole Johannes Storm gikk inn i Nasjonal Samlings finanskomit\xc3\xa9 i 1933 og d\xc3\xb8de i 1934. Man kan derfor anta at gruppen ble formelt oppl\xc3\xb8st en gang mellom 1928 og 1933.'